'Rowers' sterf toe hul van rooftoneel vlug | Maroela Media
Twee vermeende rowers is Donderdagmiddag dood en twee ander beseer toe die wegkommotor waarmee hulle van die toneel van 'n gewapende roof gevlug het, omgeslaan het.
Kapt. Teboho Lephoto, woordvoerder van die polisie, het gesê die voorval het omstreeks 13:00 in Unionlaan in Vereeniging plaasgevind.
Volgens Lephoto het 'n man 'n motorhandelaar besoek, op 'n sekere motor besluit en toe na 'n plaaslike bank gegaan om sowat R57 000 te onttrek om die motor mee te koop.
"Toe hy teruggaan na die motorhandelaar het drie gewapende mans daar ingestorm en vuurwapens op hulle gerig. Hulle het die man van R57 000 beroof, asook sowat R7 000 by die eienaar geroof," het Lephoto gesê.
Volgens hom het 'n ooggetuie gesien wat aan die gebeur is en alarm gemaak. "Die mans het na hul wegkommotor, 'n Mazda 6, gehardloop waar 'n bestuurder reeds gewag het en daarna weggejaag," het Lephoto gesê.
Die rowers het volgens hom byna tot in die Vrystaat gevorder toe hulle beheer oor die motor verloor en die voertuig in bosse tot stilstand gekom het.
Maroela Media het vroeër berig Russel Meiring, woordvoerder van ER24, het gesê paramedici het die voertuig 'n ent weg van die pad af op sy dak aangetref.
Twee van die vermeende rowers se liggame het vasgekeer onder die motor gelê. Volgens Lephoto is hulle op slag dood.
Twee ander vermeende rowers is ook op die toneel ondersoek; een het slegs geringe beserings opgedoen terwyl die ander een kritiek beseer was.
Die mans is op die toneel behandel. Die kritiek beseerde man is per mediese helikopter na 'n nabygeleë hospitaal gehaas. Die gering beseerde man is per ambulans na 'n hospitaal vervoer waar hy tans onder polisiebewaking behandel word.
Lephoto het gesê die polisie in Gauteng ondersoek 'n saak van gewapende roof met verswarende omstandighede en die polisie in die Vrystaat 'n saak van strafbare manslag. "Die sake sal later saamgevoeg word."
Hoekom hulle behandel, hulle sal dit weer doen en dit klink vir my hy is van die bank agtervolg.
En is die kontant terug gevind? Indien so, hoeveel van dit?
Hoekom word n rower met n helikopter na n hospitaal vervoer.Wie betaal vir daardie koste?
Nee is mos deesdae aanvaarbaar om selfone in die bank te gebruik,sodoende word inligting na buite gestuur.